ব্রিটেনে হ্যাশট্যাগ: বরিস জনসন কোথায়?
২০০৩ সালের ইরাক যুদ্ধের পর মধ্যপ্রাচ্যে সবচেয়ে গভীর সংকট দেখা দিলেও ক্যারিবীয় অবকাশ কাটছাঁট করতে ব্যর্থ হওয়ায় ব্রিটেনের প্রধানমন্ত্রী বরিস জনসনকে ব্যাপক সমালোচনার মুখে পড়তে হয়েছে।







ইরানের শীর্ষ জেনারেল কাসেম সোলাইমানিকে মার্কিন গুপ্তহত্যার ঘটনায় বিশ্ব নেতারা যখন সরব, তখন বরিস জনসনকে একেবারে নীরব থাকতে দেখা গেছে।




বান্ধবী ক্যারি সিমন্ডসকে নিয়ে বর্তমানে মাসটিক দ্বীপে অবকাশ যাপনে রয়েছেন ব্রিটিশ প্রধানমন্ত্রী। ডাউনিং স্ট্রিট বলছে, রোববার দেশে ফিরে আসবেন বরিস। আর চলতি সপ্তাহেই ওয়াশিংটন সফরে যাবেন ব্রিটিশ পররাষ্ট্রমন্ত্রী ডিমিনিক রব।
সেখানে মধ্যপ্রাচ্য নিয়ে মার্কিন পররাষ্ট্রমন্ত্রী মাইক পম্পেওর সঙ্গে আলোচনায় বসবেন তিনি। তবে এই হত্যাকাণ্ডের ঘটনায় এখন পর্যন্ত যুক্তরাষ্ট্রের প্রতি সমর্থন জানায়নি ব্রিটেন।
ক্রিসমাস ও নতুন বছরের ছুটির পর মঙ্গলবার পার্লামেন্টের অধিবেশন শুরু হলে এই সংকট নিয়ে এমপিদের হালনাগাদ দেবেন তিনি।
কিন্তু তার আগেই টুইটারে ‘হ্যাশট্যাগ বোরিস জনসন কোথায়?’ ট্রেন্ডিং শুরু হয়ে গেছে। বিরোধী রাজনীতিবিদরাও তাকে সমালোচনায় জর্জরিত করছেন। কেউ কেউ বলছেন, মার্কিন প্রেসিডেন্ট ডোনাল্ড ট্রাম্পকে হতাশায় ফেলার শঙ্কায় রয়েছেন তিনি।
ছায়া পররাষ্ট্রমন্ত্রী অ্যামিলি থর্নবেরি বলেন, এটা খুবই বিস্ময়কর যে বরিস জনসন এখন পর্যন্ত একটি বিবৃতিতে তৈরি করতে পারলেন না। যদিও ইরাক-সিরিয়া যুদ্ধের চেয়েও ভয়াবহ পরিস্থিতি তৈরি হতে যাচ্ছে।
অবজারভারে এক লেখায় তিনি বলেন, ট্রাম্পকে ক্ষ্যাপাতে ভয় পাচ্ছেন বরিস জনসন? 
লিবারেল ডেমোক্র্যাটস দলের ভারপ্রাপ্ত প্রধান এড ড্যাভি বলেছেন, জনসনের এই নীরবতা কানে তালা লাগানোর মতো। প্রধানমন্ত্রীকে অবশ্যই এখন প্রতিবাদ জানাতে হবে। তাকে পরিষ্কার করতে হবে যে ইরাক যুদ্ধের পুনরাবৃত্তিতে যুক্তরাষ্ট্রকে সমর্থন দিতে চায় না ব্রিটেন।

২০০৩ সালের ইরাক যুদ্ধের পর মধ্যপ্রাচ্যে সবচেয়ে গভীর সংকট দেখা দিলেও ক্যারিবীয় অবকাশ কাটছাঁট করতে ব্যর্থ হওয়ায় ব্রিটেনের প্রধানমন্ত্রী বরিস জনসনকে ব্যাপক সমালোচনার মুখে পড়তে হয়েছে।